# Arnaut Catalan

Arnaut Catalan (fl.…1220-1253...) fou un trobador occità.

## Vida

No es conserva cap vida que doni indicacions sobre la biografia d'aquest trobador. Encara que Milà i Fontanals ho cregué, no era probablement català; el cognom Catalan és prou freqüent a la regió de Tolosa. Pel que fa a la cronologia, en quatre cançons fa referència a Beatriu de Savoia, que es va casar el 1219 amb Ramon Berenguer IV de Provença. Sembla que Arnaut formaria part de l'entorn del comte: en una donació del comte de 1241 hi signa com a testimoni un Arnaldus Catalanus que podria ser el trobador. Amb el comte de Provença intercanvià unes cobles de temàtica una mica grollera (25,1 = 184,1): sobre si Arnaut voldria fer moure un vaixell d'unes dames que està parat per falta de vent amb el vent de les seves ventositats; Arnau respon que sí, ja que ell sempre defensa les dames.
Arnaut hauria viatjat a diverses corts. Segons diu el mateix trobador (27,6), hauria estat a Llombardia. Sembla també probable que el trobador sigui el don Arnaldo que tingué un debat bilingüe amb Alfons X de Castella, en occità el trobador, en gallecportuguès el rei, sobre el mateix tema de les ventositats per moure una nau.

## Obra

* (27,2) Als entendens de chantar (cançó)
* (27,3) Amors, ricx fora s'ieu vis (cançó)
* (27,4) Anc per null temps no⋅m donet iai (cançó)
* (27,4a) Ben es razos qu'eu retraia (cançó)
* (27,4b) Dieus verays, a vos mi ren (cançó religiosa)
* (27,6) Lanqan vinc en Lombardia (cançó)
* (25,1 = 184,1) Amics n'Arnaut, cent donas d'aut paratge (tot i que Pillet i Carstens li donen el número 25 donant només el nom d'Arnaut, cal atribuir aquesta poesia a Arnaut Catalan; és un intercanvi de coblas o un partiment amb Ramon Berenguer IV de Provença).
Senner, ara us vein quer / un don que’m donez, si vos play / Don Arnaldo, pois tal poder / de vent’avedes, ben vos vai (intercanvi amb el rei Alfons X).
Se li pot atribuir també la tençó 110,1 = 459,1 De las serors d'En Guiran entre un Catalan i un tal Vaquier.

## Referències

* ↑ Una explicació sobre la numeració de la poesia trobadoresca d'acord amb el repertori de Pillet i Carstens es troba a l'article Alfred Pillet.
* ↑ 27,1 correspon a Aimeric, cill que·us fai aman languir però es tracta d'una poesia de la qual només s'ha conservat aquest primer vers; seria algun tipus de poesia dialogada, segurament amb Aimeric de Belenoi
* ↑ Carlos Alvar, Textos trobadorescos sobre España y Portugal, Madrid, Planeta, 1978, pàg. 22-24

## Bibliografia

* Martí de Riquer, Los trovadores. Historia literaria y textos. Barcelona: Ariel, 1983, vol. 3, 1349-1354 [comentari i edició i traducció a l'espanyol de dues composicions]

### Edicions

* Ferruccio Blasi, Le poesie del trovatore Arnaut Catalan, Florència, 1937

### Repertoris

* Alfred Pillet / Henry Carstens, Bibliographie der Troubadours von Dr. Alfred Pillet [...] ergänzt, weitergeführt und herausgegeben von Dr. Henry Carstens. Halle : Niemeyer, 1933 [Arnaut Catalan és el número PC 27]

## Vegeu també

* Llista de trobadors i trobairitz

## Enllaços externs

* http://troubadours.byu.edu/PC/PC-027/27%20-%20Arnaut%20Catalan.htm
* http://trobadors.iec.cat/autors_obres_d.asp?autor=Arnaut%20Catalan
* http://www.rialto.unina.it/BdT.htm